Migani.
30.
Yaga magambo gali geꞌmwa Haguri, mugala Yake. Uyo Haguuri akagabwira Hityeri na Hukaali, ti: 
«Niehe, ndyagagi muhwija ukuhima abandu booshi. Ndanakiri mu yisaliza nga mundu. 
Ndazi yiga ibyoꞌbwitegeereze. Kiri neꞌbya Rurema, ulya Mutaluule, ndabiyiji. 
Aaho! Nyandi úkazamuukira mwiꞌgulu anashubi yija hano mu kihugo? Nyandi úkafumbata imbuusi? Nyandi úkaboha amiiji mu mulondo? Nyandi úkabiika imbibi zeꞌkihugo? Uyo, iziina lyage ali nyandi? Na mugala wage, iziina lyage ye nyandi? Iri wangaba umúyiji, umúmbwire. 
«Ngiisi igambo lya Rurema, liyerekiini kwo liri lyoꞌkuli. Neꞌkyanya bali mu tibitira imwage, ali mu balanga. 
Ku yukwo, utakizi yushuula igambo ku geꞌmwage. Mukuba, iri wangaliyushuula kwo, agakukanukira, anakunyomoose. 
«E Nahamwitu, nakuhuuna amagambo gabiri naaho. Yago magambo, ugangirire, índazi fwa. 
Undyokeze ibibeesha, kiri noꞌbutebesi. Utahanguule kwo mbe mukeni, kandi iri mugale. Si ukizi mbeereza ibyokulya bya ngiisi lusiku. 
Mukuba, iri nangagala ukuhima ulugero, hali ikyanya ngakuyibagira, na ngizi deta: “Nahano ali nga nyandi?” Neꞌri nangakena, hali ikyanya nangazimba, na ngengeere nagayiriza iziina lya Rurema wani. 
«Utakizi lega umuja imunda nahamwabo. Mukuba, iri wangamúlega, agakurakarira, unayiji kengeera wahanwa. 
«Hali ábali mu daaka bayishe, batanali mu tanga kongwa imwa banyina. 
«Bali mu yibona boonyene kwo bali beeru, kiziga batali zaazi yeruusibwa ikikwi. 
«Mu masu gaabo, muli mu boneka ubwikangaate bweneene. Ngiisi byo bali mu bona, bali mu kizi bigayiriza. 
«Amiino gaabo gali nga ngooti. Imigeka yabo, iri nga tuhamba. Yabo bandu bali mu janganula abakeni, halinde yabo bakeni, batashubi boneka mu kati kaꞌbandu.» 
Umushundo gugweti abanyere babiri. Yabo banyere, bali mu kizi deta: «Umbeereze, umbeereze.» Hali ibindu bishatu íbitali mu yiguta. Byangaba kiri neꞌbina íbitali mu haaga: 
Hali Nakuzimu. Hali niꞌbunda lyoꞌmukazi úgumbiri. Hali niꞌdaho íritali mu yiguta amiiji. Hali noꞌmuliro, úgutali mu deta: «Keera nayiguta.» 
Ikyanya umundu ali mu shekeereza yishe, anagayirize na nyina, mu kulahira kwo atagamúsimbaha, uyo mundu, amasu gaage gagajobolwa na banamujongo. Ee! Banyunda, bagayiji múlya. 
Hali amagambo gashatu ágali mu nzoomeza bweneene. Yago magambo, gangahika kiri na gana: 
Hali injira yo nyunda ali mu balala mwo mu kyanyaanya. Hali neꞌnjira yoꞌmujoka guli mu nyoroboka kwo ku lwala. Hali neꞌnjira yaꞌmashuba gali mu lenga mwo mu nyaaja. Hali neꞌnjira yoꞌmushosi ali mu tiza mwo umukazi. 
Imikolezi yoꞌmukazi mushule yo yeyi: Ikyanya ali mu yusa ukulya, ali mu yihotola ku kanwa, anadete: «Ndaabwo buhube nakola.» 
Muli amagambo gashatu ágali mu jugumya kihugo. Gangahika kiri na gana geꞌkihugo kitangayigenderera kwo: 
Hali ikyanya umuja ali mu yimikwa abe mwami. Hali neꞌkyanya umuhwija ali mu haaga. 
Hali neꞌkyanya umukazi úwayangwa atakiri mu siimwa. Hali neꞌkyanya umuja-kazi ali mu yabiira ahandu hoꞌmugoli. 
Mu kihugo muli ibiremwa bina íbitoohiri. Kundu kwokwo, biri byenge bweneene: 
Akashwa biri biremwa bizira imisi. Kundu kwokwo, ku kyanya kyeꞌkikamo kali mu yikuumaniza ikihinda. 
Ingwavu biri biremwa bizira imisi. Kundu kwokwo, ziri mu humba imihobo mwiꞌdako lyeꞌnyaala, zinatuule mwo. 
Inzige zitaba na mwami. Kundu kwokwo, ziri mu kizi balala biso-biso. 
Umushalabira wangagugwata naꞌmaboko. Kundu kwokwo, guli mu yingira kiri na mu tujumiro. 
Hali ibiremwa bishatu íbiri mu genda bigalimba. Byangahika kiri neꞌbina íbiri mu genda biganooka-nooka: 
Indare, iri nyamiishwa íhiiti imisi ukuhima izindi zooshi. Iyo ndare, ndaayo gindi nyamiishwa yo yangayoboha. 
Uluhazi nalwo, luli mu genda lugweti luganooka-nooka, kuguma neꞌkihebe. Kiri na mwami, ali mu hundwa naꞌbandu baage. 
Iri wangaba ukayigira muhwija mu kukizi yihaya, kandi iri wangaba ushungisiri ukugira amabi, kwokwo, ukizi hangirira akanwa kaawe. 
Mukuba, amata, iri wangagatunda, ugalonga amakaavwe. Neꞌri wangashulikira umundu kwiꞌzuulu, umulodu gugaadwa. Kwo na kwokwo, iri umundu angaba arakiiri, unamúshomboroze, ugakengeera wavyula imilongwe. 
