Zaburi.
16.
Izaburi ya Dahudi. E Rurema, we mbiisiri kwoꞌmulangaaliro. Aaho! Ukizi ndanga. 
Ndi mu bwira Rurema, ti: «We Nahamwitu, ngiisi biija byo ndi mu longa, bilyosiri imwawe naaho.» 
Abemeera baawe, kwo batuuziri mu kihugo, bo bali mu gingikwa. Baabo, bo banali mu nzimiisa. 
Ngiisi ábali mu yifunda mu byeꞌmizimu, bali mu yiyushuulira umwizingeerwe. Si niehe, ikyanya bagagendi gitangira amatuulo, ndâye bayibiike kwo. Amaziina gaayo, kiri noꞌkugadeta, gatâye huluke mu kanwa kaani. 
E Nahamwitu, keera ukambiikira ubuhyane bwani. Na byoshi byo ukambiikira, wanabisikamya. 
Ngiisi ho kambiika kwo nduule, emwe, imbibi zaaho zisimisiizi bweneene. Yubwo buhyane bwo nꞌgahaabwa, ku kasiisa, bugweti buganjambaaza ngana-ngana. 
Nahano ayamiri ali mu mbanuula. Ku yukwo, ngakizi múyivuga. Kiri na bushigi, umutima gwani gugweti guganyigiriza. 
Nyamiri ndi mu biika Nahano imbere lyani. Na bwo ali uluhande lwani lweꞌlulyo, ndaabyo íbyangaki njagania. 
Ku yukwo, umutima gwani gushagalusiri, na ngoli shambiiri. Kiri naꞌmagala gaani, gagatuula gakingiirwi. 
Bwo ndi mutaluule wawe, utagandekera i kuzimu, utagayemeera kwaꞌmagala gaani gabolere yo. 
Uganyereka ngiisi kwo nangatuula bwija. Unanjambaaze imbere lyawe, halinde ngizi beera uluhande lwawe lweꞌlulyo, na mbe njagalusiri, halinde imyaka neꞌmyakuula. 
