Ikitaabo kyoꞌmuleevi Habakuki.
1.
Ino ndumwa, Rurema akagiyigulira umuleevi Habakuki. 
E Nahano! Keera nꞌgakuyereka ngiisi kwaꞌbandu bali mu yitana. Aaho! Ngwaniini ngizi kutabaaza halinde mangoki? Si utazi nyitaba, utanazi tukiza! 
Yibyo bihigo, ka ngwaniini ngizi bibona-bona? Si abandu keera bahigula bweneene! Ikyanya ndi mu bayitegeereza, ndi mu bona naaho kwo bagweti bagahambanwa, iri banalongoola. Ee! Bali mu shereezania, iri banayitana. 
Imaaja zitakiri mu simbahwa, zitanakiri mu twibwa ku njira íkwaniini. Halikago, abandu bakola mu zishobania, kyo kitumiri banangora-mabi naaho bo bakola mu sinda. 
Nahano anashuvya kwokuno: «Mutee lola mu binyamahanga. Mulolage, munasoomerwe ngana! Mu siku ziinyu, ngaagira ikitangaaza. Yikyo kitangaaza, kundu umundu angagwanwa amùganuulira kyo, mutangakiyemeera! 
Ngola ngashimya Abababeeri, kwo bali bandu bazira kimino, banateeziri ikyoba. Bagweti bagalenga-lenga mu mahanga gooshi, iri banagaaza ibihugo bya beene. 
Yabo Bababeeri, bayijikiini kwo bali balangi, banali mu leeza abandu mweꞌkinyukura. Bali mu gira ngiisi kwo baloziizi, buzira kutwaza ugundi mundu. 
Emwe! Ifwarasi zaabo, ziri mu suula umulindi ukuhima ingwi. Banali balangi, ukuhima imirunga ku kyanya ikoli shalisiri. Abasirikaani baabo ábashoniri ku fwarasi, bashaaziri hala, banali mu yami yilala mu bagoma. Bali mu ba nga nyunda, úli mu yihwika ku mutumba! 
Yabo basirikaani booshi, bali balangi bweneene. Baloziizi naaho, kwo bayiji tulwisa. Abandu bo keera bakashweka, bali kandaharuurwa, ngoꞌmushenyu. 
Ikyanya bali mu gwana utwaya tuzitire, bali mu tushekeereza naaho. Bali mu shekeereza kiri naꞌbaami na baguvuruneeri, iri banabahonyoleza. Yizo nzitiro, bali mu zilunda kwoꞌluvu, lyo balonga ubulyo bwoꞌkuziyingira mwo. 
Bali mu hinjuka nga kihuhuuta, banayigendere. Imisi yabo, yo bali mu biika kwoꞌmulangaaliro, kyo kitumiri keera bayikululira umwama!» 
E Nahano! Si uyamiri uli Rurema, ulya Mutaluule, utanâye fwe! We na butibitiro bwitu. Balya Bababeeri, si we kabatoola gira batutwire imaaja, banatuhane hiꞌgulu lyeꞌbyaha biitu! 
Kundu kwokwo, ulyagagi mweru. Utali mu kejeerera amabi, utali mu gooyera ibihigo. Aaho! Kutagi wayihulikira, wanabalekeerera baminike abandu ábakwaniini ukubahima? 
Ka tulyagagi ifwi naaho, mbu tugwatwe, tunayami yitwa? Ka tuli biremwa bya mu nyaaja, íbitahiiti umusholezi? 
Si balya banangora-mabi, bali mu gwasa abandu kwiꞌgera, banabakululire mu njenga zaabo. Ha nyuma, banashambaale, ti awi yiyi yiyi! 
Yizo njenga zaabo, bagweti bagaziyikumba, iri banazitumuulira umubadu. Banadete: «Ee ma! Yizi njenga, ziri mu tugaza, tunakola mu zilongera mweꞌbyokulya bingi.» 
E maashi! Ka ugabalekeerera, bagenderere ukugira kwokwo? Ka bagakizi minika abandu, buzira kubayuvwirwa ikimino? 
